VEGA præsenter    
**Musikalske slangebid fra Hugorm**    
*Med højenergiske og udadreagerende Simon Kvamm i front er den fremadstormende trio, Hugorm, klar til at nedlægge Store VEGA den 23. april 2021.*  
  
Hugorm er blevet til som et lystdrevet producer-projekt i Kiltmøller Cold Hawaii, hvor de tre tilflyttere opdagede, at de delte den samme trang til at skabe musik.   
  
Sammen med sine to musikalske legekammerater Árni Bergmann Jóhansson og Morten Gorm har Simon Kvamm startet et nyt kapitel som sangskriver. Hugorm har netop udgivet deres anmelderroste debutalbum *KOM VI FLYGTER*. Gaffa kvitterede med fem stjerner og skrev bl.a.:    
   
“KOM VI FLYGTER skubber grænserne for, hvordan et dansk rockalbum kan lyde i 2020, der lige så vel kan være sjovt som alvorligt, og spydigt som sårbart. Hugorm lefler ikke for tidens punkrocktrend, men kombinerer musikalske chancer med den kvammske kerne.”   
   
Med iørefaldende melodier og intensive guitarer som brændstof, leverer trioen lyriske sprogblomster, der befinder sig i en konstant armlægning mellem frustration, humor og sårbarhed. På albummet vender Hugorm blikket indad og dissekerer dagligdagens ligegyldigheder i tunge genremix af hiphop, grunge og triphop.    
   
Hugorm har med deres højintense koncerter sat en tyk streg under deres høje ambitioner om skabe en ganske særlig oplevelse for publikum. Bandet fortæller:    
   
*”Vi har haft en drøm om at udfordre den traditionelle koncert-ramme og iscenesætte en musikalsk fortælling om et menneske der kæmper mod sig selv.”*   
   
**Fakta om koncerten**    
Hugorm (DK)    
Fredag den 23. april, 2021 kl. 20.00    
Store VEGA, Enghavevej 40, 1674 København V    
Billetpris 285 kr. + gebyr    
Billetsalget starter fredag den 4. december kl. 10.00 via Ticketmaster og vega.dk